## Vicente Martínez Mus mostra el seu suport als afectats per la partió de Dénia i reclama al Govern les obres de regeneració pendents en la costa

*** El conseller ha explicat als afectats que presentarà recursos via judicial i administrativa per a evitar “la usurpació de propietats privades”
* A finals de gener, les Corts iniciaran la tramitació de la Llei de protecció i ordenació de la costa valenciana**

El conseller de Medi Ambient, Infraestructures i Territori, Vicente Martínez Mus, ha mostrat el seu suport als afectats per la partió de Dénia i ha reclamat al Govern central que duga a terme les obres de regeneració costanera pendents que permetrien frenar els processos de degradació.

Martínez Mus s’ha pronunciat en estos térmens després de reunir-se, este divendres, amb representants de les associacions d’afectats per les partions juntament amb el director general de Costes, Ports i Aeroports, Marc García Manzana, i ha remarcat que recorreran, tant per via judicial com per via administrativa, contra les diferents partions que ha impulsat el Govern central.

El conseller i el director general han pogut explicar als afectats les mesures que s’estan preparant des del Govern autonòmic per a, com ha assegurat Martínez Mus, “contrarestar la usurpació de propietats privades”.

Martínez Mus també ha destacat el paper que tindrà la futura Llei de protecció i ordenació de la costa de la Comunitat Valenciana “per a tractar de protegir els veïns i les seues propietats”. Es tractarà de la primera norma de rang autonòmic “que busca compatibilitzar la protecció del litoral amb els usos econòmics de la costa, i protegir els nuclis costaners tradicionals i les vivendes enfront de partions com esta”.

La partió de les Deveses de Dénia va ser aprovada definitivament pel Govern central abans del passat Nadal. Com a resultat, centenars de residents voran les seues vivendes incloses en domini públic, la qual cosa implica que perdran la propietat total o parcial de les seues cases o parcel·les, que, a partir d’ara, només podran gaudir com una concessió de l’Estat.

En esta línia, el titular de Medi Ambient ha explicat que l’objectiu és que “esta llei servisca per a tractar assumptes que actualment no tenen una solució adequada en la norma estatal, com els nuclis costaners tradicionals, les zones de marjal o la compatibilitat entre els usos humans en la costa i els seus valors naturals”. A més, ha puntualitzat el conseller, “tracta d’abordar la regressió mitjançant ferramentes de protecció, així com donar veu als ajuntaments en la gestió del litoral”.

En este sentit, ha remarcat que, en la futura norma que començarà a tramitar-se a finals d’este mes, “s’incorporaran qüestions com la vigilància sobre les resolucions estatals que puguen suposar perjuí a la costa valenciana, com és el cas de Dénia”.

Després de la reunió, el conseller ha insistit en el fet que esta llei “complementa la legislació estatal i es fonamenta en els principis de protecció, millora ambiental i reordenació urbanística, amb l’objectiu de regular de manera efectiva l’ús i la conservació del litoral”. És a dir, “reafirma el compromís del Consell d’establir una llei autonòmica que responga a les competències que establix l’Estatut d’Autonomia”.

Fecha: 17/01/2025